**Ministru kabineta rīkojuma projekta**

**„Par Jaungulbenes Profesionālās vidusskolas likvidāciju”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Profesionālās izglītības likuma 14.panta pirmajā daļā ir noteikts, ka Izglītības un zinātnes ministrija (turpmāk – ministrija) ierosina Ministru kabinetam dibināt, reorganizēt un likvidēt valsts profesionālās izglītības iestādes.  Saskaņā ar Valsts pārvaldes iekārtas likuma 15.panta ceturtās daļas 1.punktā noteikto tiešās pārvaldes iestādi likvidē, to pievienojot citai iestādei, – rezultātā pievienojamā iestāde beidz pastāvēt. Ministru kabineta 2010.gada 6.janvāra rīkojums Nr.5 „Par Profesionālās izglītības iestāžu tīkla optimizācijas pamatnostādnēm 2010. – 2015.gadam” nosaka ministriju par atbildīgo institūciju Profesionālās izglītības iestāžu tīkla optimizācijas pamatnostādņu 2010.-2015.gadam (turpmāk – Pamatnostādnes) īstenošanā, nodrošinot turpmāku profesionālās izglītības sistēmas strukturālo reformu īstenošanu, optimizējot profesionālās izglītības iestāžu skaitu un izvietojumu reģionos, kā arī, veicot to diferenciāciju, izveidot modernu, mūsdienu prasībām atbilstošu profesionālās izglītības materiāli tehnisko nodrošinājumu, sekmēt visu veidu resursu efektīvāku izmantošanu, paaugstinot profesionālās izglītības kvalitāti un pieejamību.  Informatīvajā ziņojumā „Par Izglītības un zinātnes ministrijas padotībā esošo profesionālās izglītības iestāžu pārņemšanu pašvaldības padotībā” (turpmāk – Informatīvais ziņojums), kas pieņemts zināšanai Ministru kabineta 2013.gada 2.jūlija sēdē (prot. Nr.37 43.§), noteikts, ka nelielās (300 un mazāk izglītojamie) profesionālās izglītības iestādes ir nododamas pašvaldībām, pamatojoties uz brīvprātības principu, vai profesionālās izglītības iestādes, kuras nekvalificējas profesionālās izglītības kompetences centra (turpmāk – PIKC) statusam, var nodot profesionālās izglītības iestādēm ar PIKC statusu. Saskaņā ar Meža likuma 44.panta pirmo daļu valsts meža zeme ir Zemkopības ministrijas Meža departamenta zeme pēc stāvokļa 1940.gada 21.jūlijā, kura zemes reformas gaitā nav nodota pastāvīgā lietošanā citām fiziskajām vai juridiskajām personām, kā arī tā meža zeme, kura pieder vai piekrīt valstij.Atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta ceturtajā daļā norādītajam valstij piederošā un piekrītošā meža zeme ierakstāma zemesgrāmatās uz valsts vārda Zemkopības ministrijas personā. Saskaņā ar Ministru kabineta 2006.gada 9.maija rīkojuma Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju” 8.3.3.apakšpunktu valsts nekustamos īpašumus, kas netiek izmantoti izglītības un zinātnes funkciju nodrošināšanai, jānodod Finanšu ministrijas valdījumā un valsts akciju sabiedrības “Valsts nekustamie īpašumi” pārvaldīšanā. Saskaņā ar Publiskas personas mantas atsavināšanas likuma 42.panta pirmo daļu valsts nekustamo īpašumu var nodot bez atlīdzības atvasinātas publiskas personas īpašumā.Atbilstoši Publiskas personas mantas atsavināšanas likuma 43.pantā norādītajam lēmumu par valsts nekustamā īpašuma nodošanu bez atlīdzības atvasinātas publiskas personas īpašumā pieņem šā likuma 5. un 6.pantā minētās institūcijas (amatpersonas) – Ministru kabinets. Publiskas personas mantas atsavināšanas likuma 4.panta pirmā un otrā daļa, 5.panta pirmā daļa un 9.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 24.44.apakšpunktu Jaungulbenes Profesionālā vidusskola (turpmāk – vidusskola) ir ministrijas padotības iestāde.  Vidusskolā uz 2015.gada 1.janvāri mācās 158 izglītojamie (PROF-2 dati), t.sk. valsts finansētās grupās 110 izglītojamie. Pēc izlaiduma uz 2015.gada 1.jūliju vidusskolā paliks 74 izglītojamie valsts finansētās grupās un 48 izglītojamie Eiropas Sociālā fonda finansētās grupās. Izglītojamo skaits no valsts budžeta finansētās grupās pēdējos gados nepārtraukti samazinās un nākotnē samazināsies, jo pamatskolas absolventu skaits Gulbenes novada un blakus novadu vispārizglītojošās skolās piecu gadu perspektīvā samazināsies. Vidusskola 2014./2015.mācību gadā īsteno šādas izglītības programmas: „Autotransports” ar profesionālām kvalifikācijām – automehāniķis un autoelektriķis, „Lauku tūrisma pakalpojumi” ar profesionālo kvalifikāciju – lauku tūrisma speciālists un „Grāmatvedība” ar profesionālo kvalifikāciju – grāmatvedis.  Vidusskolā ir nepilnas izglītojamo grupas. Izglītības programmas “Autotransports” ar profesionālo kvalifikāciju automehāniķis 1.kursā mācās 13 izglītojamie, bet izglītības programmas „Lauku tūrisma pakalpojumi” ar profesionālo kvalifikāciju – lauku tūrisma speciālists 1.kursā mācās tikai 10 izglītojamie. Ņemot vērā iespējamo izglītojamo atbirumu turpmākajos gados, izglītojamo skaits nākamajos kursos kļūs vēl mazāks. Mācību ēkas un dienesta viesnīca netiek lietderīgi izmantotas, jo ēku platības ir lielas un neatbilstošas izglītojamo skaitam.  Vidusskolas ēkas nav renovētas un siltinātas, jo, ņemot vērā izglītības iestādes darbības rādītājus un attīstības perspektīvu, vidusskolā netiek ieguldīts Eiropas Reģionālā attīstības fonda (turpmāk - ERAF) un Klimata pārmaiņu finanšu instrumenta (turpmāk – KPFI) finansējums infrastruktūras uzlabošanai un materiāli tehniskās bāzes modernizēšanai. Ministrija izvērtēja vidusskolas darbības rādītājus, demogrāfisko situāciju valstī un vidusskolas turpmākās attīstības iespējas, secināja, ka vidusskola turpmākajos gados nevarēs palielināt izglītojamo skaitu un izglītības programmu piedāvājumu, nodrošināt visa veida resursu efektīvu izmantošanu. Atbilstoši izglītojamo skaitam piešķirtais valsts budžeta finansējums ir un būs nepietiekams, lai ieviestu jaunas darba tirgum nepieciešamās izglītības programmas, uzlabotu materiāli tehnisko bāzi un izglītības kvalitāti, segtu vidusskolas uzturēšanas izdevumus un nodrošinātu vidusskolas attīstību. Vidusskola nelielā izglītojamo skaita un nepietiekamā finansējuma dēļ nevarēs ilgtermiņā pastāvēt ne kā patstāvīga izglītības iestāde, ne arī kā citas izglītības iestādes struktūrvienība.  Arī Gulbenes novada pašvaldība izvērtēja vidusskolas pārņemšanas iespēju un neizteica gatavību pārņemt vidusskolu pašvaldības padotībā (2013.gada 23.septembra vēstule Nr.4-6/13/2437). Gulbenes novada pašvaldība ar domes 2015.gada 30.aprīļa sēdes lēmumu (prot. Nr.11 53.§) izteica gatavību pārņemt domes lēmumā minētos nekustamos īpašumus. Lai nepieļautu nelietderīgu valsts līdzekļu izlietojumu vidusskolas ēku uzturēšanai un neefektīvu vidusskolas darbību, ministrija pieņēma lēmumu par vidusskolas likvidēšanu un vidusskolas izglītības programmu nodošanu Smiltenes tehnikumam (turpmāk – tehnikums), nesaglabājot Jaungulbeni kā tehnikuma izglītības programmu īstenošanas vietu. Tehnikums pārņems vidusskolas izglītības programmas - “Autotransports” un “Lauku tūrisma pakalpojumi”, jo tās ir analogas tehnikumā īstenotajām izglītības programmām. Tehnikums ir gatavs pārņemt arī vidusskolas izglītības programmu “Grāmatvedība. Vidusskolas izglītojamajiem tiks piedāvāta iespēja turpināt izglītības ieguvi tehnikumā un dzīvot labiekārtotā tehnikuma dienesta viesnīcā. Ar Smilteni ir nodrošināta laba sabiedriskā transporta satiksme. Izvērtējot iepriekš minēto, ministrija pārliecinājās, ka, tehnikums varēs pārņemt saistības attiecībā uz vidusskolas programmu īstenošanu Smiltenē, integrēt izglītojamos tehnikuma mācību grupās, pārņemt materiālo bāzi un mācību procesa dokumentāciju. Atbilstoši mācību grupu skaitam un tarifikācijai tehnikums piedāvās iespēju vidusskolas pedagogiem turpināt darbu tehnikumā.  Vidusskolas likvidācija un izglītības programmu un materiāli tehniskās bāzes nodošana tehnikumam, palielinās izglītojamo skaitu un izglītības programmu piedāvājumu tehnikumā, kā arī nodrošinās materiāli tehniskās bāzes racionālu izmantošanu tehnikumā, īstenojot dažāda līmeņa profesionālo izglītību tautsaimniecībai nepieciešamajās nozarēs, kas ļaus ieviest moduļu pieeju profesionālās izglītības programmu īstenošanā atbilstoši darba tirgus vajadzībām, un veicinās darba vidē balstītas izglītības attīstību reģionā.  Ņemot vērā minēto, ministrija ir izstrādājusi Ministru kabineta rīkojuma projektu „Par Jaungulbenes Profesionālās vidusskolas likvidāciju” (turpmāk – rīkojuma projekts). Rīkojuma projekts paredz ar 2015.gada 1.septembri likvidēt vidusskolu, to pievienojot tehnikumam.  Tehnikums tiek noteikts par vidusskolas izglītības programmu, funkciju, tiesību, saistību, prasību, finanšu līdzekļu, bilancē esošās kustamās mantas, lietvedības un arhīva pārņēmēju. Rīkojuma projekts paredz vidusskolas likvidācijas komisijas izveidi, nosakot tās uzdevumus – nodrošināt vidusskolas materiālo un finanšu līdzekļu inventarizāciju, mantas vērtības un saistību apjoma noteikšanu un bilancē esošās kustamās mantas, saistību, arhīva un lietvedības nodošanu tehnikumam, kā arī vidusskolas slēguma bilances sagatavošanu.  Ar vidusskolas likvidāciju saistītos izdevumus paredzēts segt no ministrijas budžeta programmas 02.00.00 „Profesionālās izglītības mācību iestādes” apakšprogrammai 02.01.00 „Profesionālās izglītības programmu īstenošana” 2015.gadam apstiprinātajiem valsts budžeta līdzekļiem. Tā kā likvidēta tiek ministrijas padotībā esošā vidusskola, to pievienojot ministrijas padotībā esošajam tehnikumam un nesaglabājot Jaungulbeni kā izglītības programmu īstenošanas vietu, 2015.gadā un turpmākajos gados samazināsies valsts pamatbudžeta ieņēmumi no sniegtajiem maksas pakalpojumiem un citi pašu ieņēmumi un attiecīgi no tiem segtie izdevumi. Likvidējot vidusskolu, valsts finansēto izglītojamo skaits nesamazinās, jo vidusskolai plānoto izglītojamo uzņemšanu profesionālās izglītības programmās un uzsākto programmu īstenošanu turpinās tehnikums Smiltenē. Ministrijas budžeta programmā 02.00.00 „Profesionālās izglītības mācību iestādes” apakšprogrammā 02.01.00 „Profesionālās izglītības programmu īstenošana” vidusskolai 2015.gadam apstiprinātais budžets ir 411621 *euro* apmērā, t.sk. valsts budžeta dotācija no vispārējiem ieņēmumiem ir 355038 *euro* un ieņēmumi no maksas pakalpojumiem un citi pašu ieņēmumi ir 56583 *euro* apmērā. Valsts nekustamais īpašums “Jaungulbenes lauksaimniecības skola” (nekustamā īpašuma kadastra Nr.5060 004 0224), Jaungulbenes pagastā, Gulbenes novadā (turpmāk – valsts nekustamais īpašums), ir ierakstīts Gulbenes rajona tiesas nodalījumā Nr.234 uz valsts vārda ministrijas personā. Par valsts nekustamo īpašumu nav ierosināti tiesvedības procesi. Ir šādi spēkā esoši nomas līgumi: 2006.gada 29.maija valsts zemes nomas līgums ar Mārtiņu Šteinu, 2011.gada 12.decembra valsts zemes nomas līgums ar Igoru Afanasjevu, 2012.gada 2.janvāra līgums par neapdzīvojamo telpu nomu ar valsts aģentūru “Valsts Tehniskās uzraudzības aģentūra” un 2013.gada 1.oktobra valsts zemes nomas līgums ar SIA “Arka”.  Rīkojuma projekts paredz vidusskolas pārvaldīšanā un vidusskolas bilancē esošā valsts nekustamā īpašuma daļu – zemes vienību (zemes vienības kadastra apzīmējums 5060 004 0221) 57,66 ha platībā – kopā ar nekustamā īpašuma ekspluatācijai nepieciešamajiem piederumiem, inženiertīkliem, inženierbūvēm un komunikācijām līdz 2015.gada 1.septembrim nodot Zemkopības ministrijas valdījumā un dod Zemkopības ministrijai uzdevumu pārņemt no ministrijas minēto valsts nekustamā īpašuma daļu un normatīvajos aktos noteiktajā kārtībā ierakstīt zemesgrāmatā uz valsts vārda Zemkopības ministrijas personā. Akciju sabiedrība “Latvijas valsts meži” 2015.gada 20.marta vēstulē Nr.4.1-1.2\_02bn\_101-15\_63 un Zemkopības ministrija 2015.gada 25.marta vēstulē Nr.3.4-2e/1139/2015 ir piekritušas pārņemt minēto valsts nekustamā īpašuma daļu Zemkopības ministrijas valdījumā Meža likumā noteiktās valsts meža īpašuma pārvaldīšanas un apsaimniekošanas funkcijas nodrošināšanai. Rīkojuma projekts paredz vidusskolas pārvaldīšanā un vidusskolas bilancē esošā valsts nekustamā īpašuma daļu – zemes vienības (zemes vienības kadastra apzīmējums 5060 004 0222) daļu aptuveni 2,62 ha platībā un uz tās esošās astoņas būves (būvju kadastra apzīmējumi 5060 004 0222 007, 5060 004 0222 017, 5060 004 0222 018, 5060 004 0222 019, 5060 004 0222 020, 5060 004 0222 021, 5060 004 0222 022 un 5060 004 0222 023) un zemes vienības (zemes vienības kadastra apzīmējums 5060 004 0226) daļu aptuveni 0,1436 ha platībā – kopā ar nekustamā īpašuma ekspluatācijai nepieciešamajiem piederumiem, inženiertīkliem, inženierbūvēm un komunikācijām līdz 2015.gada 1.septembrim nodot Finanšu ministrijas valdījumā un dod Finanšu ministrijai uzdevumu pārņemt no ministrijas valsts nekustamo īpašumu un normatīvajos aktos noteiktajā kārtībā ierakstīt zemesgrāmatā uz valsts vārda Finanšu ministrijas personā.  Valsts nekustamais īpašums nav nepieciešams ministrijas un tās padotībā esošo iestāžu funkciju nodrošināšanai, līdz ar to, nododot tā daļas Zemkopības ministrijas un Finanšu ministrijas valdījumā, ministrija tiks atbrīvota no tai neraksturīgu funkciju (nevajadzīgo valsts nekustamo īpašumu (tajā skaitā valsts meža zemes) pārvaldīšanas) veikšanas. Gadījumā, ja valsts nekustamā īpašuma daļas netiks nodotas Zemkopības ministrijas un Finanšu ministrijas valdījumā, ministrijai būs arī turpmāk jānodrošina to saglabāšana un aizsardzība no negatīvas ārējās vides iedarbības, t.sk., no trešo personu ļaunprātīgas rīcības, kas savukārt nozīmē finanšu un administratīvo resursu ieguldīšanu. Ņemot vērā Publiskas personas finanšu līdzekļu un mantas izšķērdēšanas novēršanas likuma 3.pantā ietverto principu, ka rīcībai ar valsts finanšu līdzekļiem un mantu jābūt lietderīgai, papildu līdzekļu ieguldīšana valsts nekustamajā īpašumā, kurus iestāde savu funkciju izpildei neplāno izmantot, nav lietderīga un neietilpst ne ministrijas, ne tās padotībā esošo iestāžu funkcijās.  Rīkojuma projekts paredz atļaut ministrijai līdz 2015.gada 1.septembrim nodot bez atlīdzības Gulbenes novada pašvaldības īpašumā vidusskolas pārvaldīšanā un vidusskolas bilancē esošā valsts nekustamā īpašuma daļu – zemes vienības (zemes vienības kadastra apzīmējums 5060 004 0222) daļu aptuveni 15,78 ha platībā, zemes vienības (zemes vienības kadastra apzīmējums 5060 004 0226) daļu aptuveni 13,8464 ha platībā, zemes vienības (zemes vienību kadastra apzīmējumi 5060 004 0223, 5060 004 0225, 5060 004 0287, 5060 004 0343, 5060 004 0346 un 5060 004 0357) 37,7731 ha kopplatībā un deviņas būves (būvju kadastra apzīmējumi 5060 004 0222 025, 5060 004 0222 027, 5060 004 0223 004, 5060 004 0223 008, 5060 004 0224 001, 5060 004 0224 002, 5060 004 0224 005, 5060 004 0224 006 un 5060 004 0224 011) – kopā ar nekustamā īpašuma ekspluatācijai nepieciešamajiem piederumiem, inženiertīkliem, inženierbūvēm un komunikācijām.Atbilstoši Gulbenes novada domes 2015.gada 30.aprīļa lēmumam (prot. Nr.11 53.§) Gulbenes novada pašvaldība rīkojuma projekta 9.punktā minēto nekustamo īpašumu izmantos, lai nodrošinātu likuma “Par pašvaldībām” 15.panta pirmās daļas 2., 6. un 9.punktā noteikto funkciju izpildi – gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), nodrošināt veselības aprūpes pieejamību, veicināt iedzīvotāju veselīgu dzīvesveidu un sportu, kā arī sniegt palīdzību iedzīvotājiem dzīvokļa jautājumu risināšanā.Gulbenes novada dome 2015.gada 30.aprīļa lēmumā (prot. Nr.11 53.§) apliecina, ka ir informēta par to, ka uz pārņemamās valsts nekustamā īpašuma daļas atrodas ministrijas bilancē neesošas būves, kuru īpašumtiesības nav noskaidrotas, un pēc valsts nekustamā īpašuma daļas pārņemšanas Gulbenes novada pašvaldība patstāvīgi risinās jautājumu par šo būvju tiesisku sakārtošanu. Rīkojuma projekta 14.punkts uzdod ministrijai līdz 2015.gada 15.augustam veikt nepieciešamās darbības, lai nodalītu no valsts nekustamā īpašuma atsevišķā nekustamajā īpašumā zemes vienību (zemes vienības kadastra apzīmējums 5060 004 0221) 57,66 ha platībā, atsevišķos nekustamajos īpašumos zemes vienības (zemes vienības kadastra apzīmējums 5060 004 0222) daļu aptuveni 15,78 ha un uz tās esošās divas būves (būvju kadastra apzīmējumi 5060 004 0222 025 un 5060 004 0222 027), daļu aptuveni 2,4752 ha platībā un uz tās esošās astoņas būves (būvju kadastra apzīmējumi 5060 004 0222 007, 5060 004 0222 017, 5060 004 0222 018, 5060 004 0222 019, 5060 004 0222 020, 5060 004 0222 021, 5060 004 0222 022 un 5060 004 0222 023) un daļu aptuveni 0,1448 ha platībā, atsevišķos nekustamajos īpašumos zemes vienības (zemes vienības kadastra apzīmējums 5060 004 0226) daļu aptuveni 13,8464 ha platībā un daļu aptuveni 0,1436 platībā un atsevišķā nekustamajā īpašumā zemes vienības (zemes vienību kadastra apzīmējumi 5060 004 0223, 5060 004 0225, 5060 004 0287, 5060 004 0343, 5060 004 0346 un 5060 004 0357) 37,7731 ha kopplatībā un uz tām esošās septiņas būves (būvju kadastra apzīmējumi 5060 004 0223 004, 5060 004 0223 008, 5060 004 0224 001, 5060 004 0224 002, 5060 004 0224 005, 5060 004 0224 006 un 5060 004 0224 011). Veicot reālo sadali, rīkojuma projektā norādīto zemes vienību platības var tikt precizētas.Ņemot vērā, ka rīkojuma projekta 17.punktā minētā Finanšu ministrijas valdījumā nododamā valsts nekustamā īpašuma daļa nav nepieciešama valsts pārvaldes funkciju veikšanai saskaņā ar Valsts pārvaldes iekārtas likumu, rīkojuma projekta 17.punkts paredz atļaut valsts akciju sabiedrībai „Valsts nekustamie īpašumi” (turpmāk – VNĪ) pārdot to izsolē saskaņā ar Publiskas personas mantas atsavināšanas likumā noteikto kārtību. Atbilstoši Publiskas personas mantas atsavināšanas likuma 9.panta pirmajai daļai valsts nekustamā īpašuma atsavināšanu organizē VNĪ, izņemot šā panta 1.1, 1.2 un 1.3 daļā minētos gadījumus.Rīkojuma projekta 19.punkts paredz nekustamā īpašuma valdītājam Finanšu ministrijai uzdevumu nodot pircējam valsts nekustamos īpašumus 30 (trīsdesmit) dienu laikā no pirkuma līguma noslēgšanas dienas ar pieņemšanas - nodošanas aktu.Trīsdesmit dienu termiņš dokumentu nodošanai nekustamā īpašuma pircējam noteikts, izvērtējot nekustamā īpašuma pircēja pienākumu veikt noteiktas darbības noteiktos termiņos, samērīgi ar nekustamā īpašuma pārdevēja pienākumiem.Atsavināšanas likuma 30.pantā ir noteikts, ka izsoles dalībniekam, kurš nosolījis augstāko cenu par nekustamo īpašumu, jāsamaksā par nosolīto nekustamo īpašumu divu nedēļu laikā.Līdz ar to samērīgiem ar nekustamā īpašuma pircēja pienākumiem, veikt noteiktas darbības noteiktos termiņos, ir jābūt arī nekustamā īpašuma pārdevēja pienākumiem. Tādēļ VNĪ nekustamā īpašuma pirkuma līgumā paredz nosacījumu, ka dokumentus, kas nepieciešami pircēja īpašuma tiesību nostiprināšanai zemesgrāmatā, pārdevējs (vai valdītājs) izsniedz pircējam 30 (trīsdesmit) dienu laikā pēc visu saistību izpildes pret pārdevēju. Vidusskola nav īstenojusi projektus ERAF un KPFI ietvaros un nav bijusi labuma guvēja ERAF finansētā projektā.  |
| 3. | Projekta izstrādē iesaistītās institūcijas |  Ministrija, tehnikums, vidusskola, Gulbenes novada pašvaldība. |
| 4. | Cita informācija |  Ir ievērots Profesionālās izglītības likuma 14.panta 3.¹daļā noteiktais – vidusskolas likvidācijā iesaistītās institūcijas un personas ir informētas par projektā noteikto*.* 2014.gada 29.decembrī un 2015.gada 12.janvārī ministrijas pārstāvji tikās ar vidusskolas direktori un pārrunāja par vidusskolas tālākās attīstības iespēju, t.sk. likvidāciju, to pievienojot tehnikumam. 2015.gada 12.februārī ministrijas pārstāvji pārrunāja vidusskolas turpmākās attīstības iespēju ar Gulbenes novada pašvaldību. |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Vidusskolas 122 izglītojamie, kuri turpinās iegūt izglītību tehnikumā, un vidusskolas 45 darbinieki, t.sk. 19 pedagogi, kuriem tiks piedāvāta iespēja turpināt darbu tehnikumā. Izglītojamo vecāki, institūcijas un organizācijas, kuras sniedz atbalstu izglītības iestādēm izglītības procesa nodrošināšanā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Neliela daļa (apmēram 10 %) no vidusskolas izglītojamajiem var neturpināt izglītības ieguvi tehnikumā. Šie izglītojamie pāries uz tuvumā esošo vispārējās izglītības iestādi. Lai mazinātu izglītojamo, kuri neturpina profesionālo izglītību, skaitu, pašvaldībai būs jārisina jautājumi par atbalsta sniegšanu, piemēram, nodrošinot izglītojamos ar transportu vai sedzot ceļa izdevumus maznodrošināto ģimeņu izglītojamajiem. Tie izglītojamie, kuri pāries mācīties tehnikumā, varēs dzīvot renovētā un labiekārtotās tehnikuma dienesta viesnīcā un mācīties moderni iekārtotos kabinetos un darbnīcās, iegūstot kvalitatīvu izglītību. Vidusskolas pedagogiem tiks piedāvāta iespēja strādāt tehnikumā atbilstoši pārņemto grupu skaitam un tarifikācijai. Pedagogiem tiks piedāvāta iespēja dzīvot dienesta viesnīcā Smiltenē. Savukārt ar vidusskolas 26 darbiniekiem, t.sk. administrāciju, darba tiesiskās attiecības tiks pārtrauktas. Tā rezultātā palielināsies bezdarba līmenis Jaungulbenē. Ministrija ir pārrunājusi jautājumu par materiāla atbalsta sniegšanu no darba atbrīvotajiem vidusskolas darbiniekiem un darba vietu radīšanu Jaungulbenē ar Gulbenes novada pašvaldības pārstāvjiem. |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2015.gads** | Turpmākie trīs gadi (*euro*) |
| **2016.g.** | **2017.g.** | **2018.g.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  67 270 511 |  -19 369 |  -56 583 |  -56 583 |  -56 583 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  67 270 5115 107 987 |  -19 369 -19 369 |  -56 583 -56 583 |  -56 583 -56 583 |  -56 583 -56 583 |
| 1.2. valsts speciālais budžets |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |
| 2. Budžeta izdevumi: | 67 270 511  |  -19 369 |  -56 583 |  -56 583 |  -56 583 |
| 2.1. valsts pamatbudžets | 67 270 511 |  -19 369 |  -56 583 |  -56 583 |  -56 583 |
| 2.2. valsts speciālais budžets |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |
| 3. Finansiālā ietekme: |  0 |  0 |  0 |  0 |  0 |
| 3.1. valsts pamatbudžets |  0 |  0 |  0 |  0 |  0 |
| 3.2. speciālais budžets |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  0 |  0 |  0 |  0 |
|  0 |  0 |  0 |  0 |
|  0 |  0 |  0 |  0 |
| 5. Precizēta finansiālā ietekme: | X |  0 |  0 |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |    |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Līdz ar vidusskolas likvidēšanu 2015.gadā un turpmākajos gados samazināsies valsts pamatbudžeta ieņēmumi no sniegtajiem maksas pakalpojumiem un citi pašu ieņēmumi un attiecīgi no tiem segtie izdevumi. Saskaņā ar Ministru kabineta 2009.gada 28.jūlija noteikumu Nr.836 “Pedagogu darba samaksas noteikumi” 28.punktu, pedagogiem profesionālās izglītības kompetences centros (turpmāk – PIKC) nosaka piemaksu 10 procentu apmērā no mēneša darba algas likmes. Pēc vidusskolas pievienošanas tehnikumam, kuram ir PIKC statuss, piemaksa pienāksies arī pedagogiem, kuri nodrošinās no vidusskolas pārņemto izglītības programmu īstenošanu. Piemaksas nodrošināšanai nepieciešamais finansējums:Skolotāju atalgojums: 12,75 likmes x (420 *euro* + 7%) x 4 mēn = 22919 *euro*Pārējo pedagogu atalgojums: 0,26 x 22919 *euro* = 5959 *euro*Dienesta viesnīcas pedagogu atalgojums: 0,35 likmes x (420 *euro* + 7%) x 4 mēn = 629 *euro*Pedagogu atalgojums 4 mēnešiem: 22919 + 5959 +629 = 29507 *euro*10 % piemaksai 4 mēnešiem: 29507 *euro* x 10 % = 2951 *euro*VSAOI 4 mēnešiem: 2951 *euro* x 23,59 % = 696 *euro*Atlīdzība 10 % piemaksas nodrošināšanai no 2015.gada 1.septembra:2951 *euro* + 696 *euro* = 3647 *euro*.Piemaksai nepieciešamo atlīdzību 2015.gadā un turpmākajos gados varēs nodrošināt ministrijas budžeta apakšprogrammai 02.01.00.”Profesionālās izglītības programmu īstenošana” pieejamā valsts budžeta finansējuma ietvaros un ietekmes uz valsts budžetu nebūs.2014.gada budžetā plānotās uzņemšanas neizpilde par 1085 izglītojamiem samazina attiecīgi arī valsts finansēto izglītojamo vietu skaitu 2015.gadā, veidojot pedagogu atlīdzības ietaupījumu.Zemkopības ministrija sadarbībā ar akciju sabiedrību “Latvijas Valsts meži”, Finanšu ministrija (VAS “Valsts nekustamie īpašumi”) un Gulbenes novada pašvaldība segs izdevumus, kas saistīti ar nekustamo īpašumu ierakstīšanu zemesgrāmatās attiecīgi uz Zemkopības ministrijas, Finanšu ministrijas un Gulbenes novada pašvaldības vārda.Rīkojuma projekta 14.punktā minētās darbības attiecībā uz zemes vienības (zemes vienības kadastra apzīmējums 5060 004 0221) 57,66 ha platībā atdalīšanu atsevišķā nekustamajā īpašumā nodrošinās Zemkopības ministrija sadarbībā ar akciju sabiedrību “Latvijas Valsts meži” un šā rīkojuma 14.punktā minētās darbības attiecībā uz vienības (zemes vienības kadastra apzīmējums 5060 004 0222) daļas aptuveni 15,78 ha platībā, zemes vienības (zemes vienības kadastra apzīmējums 5060 004 0226) daļas aptuveni 13,8464 ha platībā, zemes vienību (zemes vienību kadastra apzīmējumi 5060 004 0223, 5060 004 0225, 5060 004 0287, 5060 004 0343, 5060 004 0346 un 5060 004 0357) 37,7731 ha kopplatībā un astoņu būvju (būvju kadastra apzīmējumi 5060 004 0222 025, 5060 004 0223 004, 5060 004 0223 008, 5060 004 0224 001, 5060 004 0224 002, 5060 004 0224 005, 5060 004 0224 006 un 5060 004 0224 011) atdalīšanu atsevišķā nekustamajā īpašumā tiks veiktas par Gulbenes novada pašvaldības līdzekļiem. |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ir nepieciešams izdarīt grozījumu Ministru kabineta 2003.gada 16.septembra noteikumos Nr.528 „Izglītības un zinātnes ministrijas nolikums”, svītrojot 24.44.apakšpunktu. Izpildes termiņš ir 2015.gada 31.decembris. |
| 2. | Atbildīgā institūcija | Ministrija |
| 3. | Cita informācija | Nav  |

 **Anotācijas V sadaļa** – projekts šo jomu neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas mājaslapā ievietots projekts un aktuāla informācija par vidusskolas pievienošanu tehnikumam. Komunikāciju ar sabiedrību veic un arī turpmāk veiks ministrijas vadība un komunikācijas speciālisti, sniedzot informāciju plašsaziņas līdzekļos par profesionālās izglītības iestāžu tīkla optimizāciju, t.sk. par vidusskolas likvidāciju. Savukārt, ministrijas darbinieki informē par projektu, tiekoties ar izglītības iestāžu vadītājiem un darbiniekiem. |
| 2. | Sabiedrības līdzdalība projekta izstrādē | Ministrijas pārstāvji 2014.gada 29.decembra un 2015.gada 12.janvāra diskusijās ar vidusskolas direktori V.Jermaševiču un 2015.gada 12.februāra diskusijā ar Gulbenes novada pašvaldības pārstāvjiem par vidusskolas tālāko attīstību izvērtēja visus iespējamos vidusskolas attīstības variantus, analizējot vidusskolas darbības rādītājus un potenciālo attīstības iespēju 5 gadu perspektīvā no visus resursu izmantošanas viedokļa. Par vidusskolas likvidāciju tika informēti vidusskolas izglītojamie klases stundās un darbinieki 2015.gada 29.janvāra sanāksmē. Vidusskolas likvidācija tika izskatīta Gulbenes novada domes Izglītības, kultūras un sporta jautājumu pastāvīgās komitejas 2015.gada 18.februāra sēdē (prot. Nr.2 4.§). Tika apspriesti jautājumi par vidusskolas darbinieku skaitu, kuri paliks bez darba, par skolas telpu un apkārtējās teritorijas turpmāko likteni, par atbalstu jauniešiem izglītības ieguves turpināšanai u.c. |
| 3. | Sabiedrības līdzdalības rezultāti | Vidusskolas kolektīvs pārrunu sākumā izteica neapmierinātību saistībā ar vidusskolas plānoto likvidāciju. Pēc ministrijas skaidrojumu sniegšanas, pēc tikšanās ar pašvaldības pārstāvjiem un pārrunām kolektīvs iebildumus jautājumā par vidusskolas likvidāciju neizteica. Vidusskolas izglītojamie pēc pārrunām ar tehnikuma pārstāvjiem un izbraukuma ekskursijas uz Smilteni (Atvērto durvju diena) pārliecinājās par modernu mācību bāzi un labiekārtotu vidi tehnikumā, izsakot gatavību pāriet mācīties tehnikumā.Arī pašvaldības pārstāvji Gulbenes novada domes Izglītības, kultūras un sporta jautājumu pastāvīgās komitejas 2015.gada 18.februāra sēdē neiebilda pret vidusskolas likvidāciju. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, vidusskola, tehnikums, Zemkopības ministrija, akciju sabiedrība “Latvijas Valsts meži” Finanšu ministrija un Gulbenes novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiek likvidēta ministrijas padotībā esoša vidusskola, tās uzdevumus nododot ministrijas padotībā esošajam tehnikumam. Vidusskola beidz pastāvēt. Visiem vidusskolas 122 izglītojamiem tiks nodrošināta iespēja pāriet uz tehnikumu vai citu izglītības iestādi. Tehnikums pārņems attiecīgas pedagoģiskās slodzes atbilstoši mācību grupām un tarifikācijai, kas ļaus provizoriski 19 pedagogiem turpināt darbu tehnikumā. Darba tiesiskās attiecības tiks pārtrauktas ar 45 vidusskolas darbiniekiem. Attiecīgi tehnikumā darbinieku skaits palielināsies provizoriski par 19 pedagogiem un tehnikuma izglītojamo skaits palielināsies provizoriski par 122 izglītojamajiem |
| 3. | Cita informācija | Nav |

Izglītības un zinātnes ministre M.Seile

Vizē:

Valsts sekretāra vietniece –

Struktūrfondu un starptautisko finanšu

instrumentu departamenta direktore,

valsts sekretāra pienākumu izpildītāja G.Arāja

21.05.2015. 12:30

3827

Dz.Gorbunova

67047855, dzintra.gorbunova@izm.gov.lv

M.Adamane

67047756, madara.adamane@izm.gov.lv

V.Krēsliņa

67047814, valda.kreslina@izm.gov.lv